Kembrij shahzodasi ilk bora omma oldiga chiqdi

23-iyul kuni Kembrij gersoginyasi yangi tug‘ilgan farzandi bilan birgalikda shifoxonani tark etdi. Sky News xabar berishicha, Keyt va shahzoda Uilyam jurnalistlar qarshisiga chiqib, bolakayni suratga olishga ruxsat berdi.

Ular hali ham chaqaloq uchun ism tanlashda davom etayotganini bildirdi. Jurnalistlar bilan suhbat qurgach, gersog va gersoginya binoga qaytib kirib, farzandini bolalar o‘rindig‘iga joylashtirdi. Shundan keyin ular shifoxonani tark etdi. Ular Kensington saroyiga yo‘l olganligi taxmin qilinmoqda.

Britaniya taxtining bobosi Charlz va otasi Uilyamdan keyingi uchinchi merosxo‘riga aylangan bolakay 22-iyul kuni Londonda dunyoga keldi. Uning og‘irligi 3,8 kilogrammni tashkil etdi. Chaqaloq Kembrij shahzodasi unvoniga ega bo‘ldi. Shahzodaning tug‘ilishi Londonda bayramona tadbirlar va salyutlar bilan nishonlandi.